**ПРЕКИ ЧУЖДЕСТРАННИ ИНВЕСТИЦИИ И РАЗХОДИ ЗА ПРИДОБИВАНЕ НА ДЪЛГОТРАЙНИ МАТЕРИАЛНИ АКТИВИ ПРЕЗ 2023 ГОДИНА
(ПРЕДВАРИТЕЛНИ ДАННИ)**

**1. Преки чуждестранни инвестиции**

Преките чуждестранни инвестиции (ПЧИ) *в нефинансовия сектор* към 31.12.2023 г. възлизат на 32 566 млн. евро по текущи цени.

През 2023 г. най-голяма е стойността на направените преки чуждестранни инвестиции в промишлеността - 13 527 млн. евро. Следва секторът на услугите (търговия; ремонт на автомобили и мотоциклети; транспорт, складиране и пощи; хотелиерство и ресторантьорство) - 7 793 млн. евро.

В сектор „Създаване и разпространение на информация и творчески продукти; далекосъобщения“ са направени с 1.5 процентни пункта повече преки чуждестранни инвестиции в сравнение с предходната година, докато в сектор „Строителство“ те намаляват с 0.1 процентни пункта.

**Фиг. 1. Структура на преките чуждестранни инвестиции в предприятията от нефинансовия сектор по икономически дейности към 31.12.**

**2. Разходи за придобиване на дълготрайни материални активи**

Разходите за придобиване на дълготрайни материални активи (ДМА) *във всички сектори на икономиката* са 33 586 млн. лв. по текущи цени.

Най-голям обем инвестиции в ДМА са направени в сектора на индустрията (с изкл. на строителството) - 9 053 млн. лв., следван от сектора на услугите (търговия; ремонт на автомобили и мотоциклети; транспорт, складиране и пощи; хотелиерство и ресторантьорство) със 7 749 млн. лева.

В структурата на разходите за ДМА се наблюдава нарастване в сектора на промишлеността, като относителният им дял се увеличава с 1.0 процентни пункта в сравнение с 2022 г., и спад в сектора на услугите (търговия, ремонт на автомобили и мотоциклети, транспорт, складиране и пощи, хотелиерство и ресторантьорство) с 2.1 процентни пункта.

**Фиг. 2. Структура на разходите за придобиване на дълготрайни материални активи през 2022 и 2023 г. по икономически дейности**

През отчетната годината е регистрирана промяна и в структурата на разходите за придобиване на дълготрайни материални активи по видове. Относителният дял на направените инвестиции за сгради, строителни съоръжения и конструкции нараства с 2.1 процентни пункта в сравнение с предходната година и достига 36.8%. Нарастват и инвестициите за машини, производствено оборудване и апаратура с 0.3 процентни пункта, като формират съответно 28.4% от общия обем инвестиции в ДМА. Същевременно се наблюдава спад на инвестициите при закупуването на земя и други разходи с по 1.2 процентни пункта и достигат съответно 7.1 и 14.0%, докато при транспортните средства няма промяна спрямо предходната година.

**Фиг. 3. Структура на разходите за придобиване на дълготрайни материални активи през 2022 и 2023 г. по видове**

**Методологични бележки**

**Чуждестранна пряка инвестиция** е всяко вложение, което включва дългосрочни отношения, отразяващи дълготрайния интерес на резидент на чуждестранна икономика (чуждестранен пряк инвеститор) в предприятие - резидент на българската икономика (инвестиционно предприятие). Пряката инвестиция включва както първоначалната трансакция между двата субекта, така и всички последващи трансакции между тях.

**Обемът на чуждестранната пряка инвестиция** в инвестиционното предприятие се определя като сума:

• от чуждестранното участие в собствения капитал на предприятието;

• плюс размера на непогасената към 31.12. на отчетната година част от главницата по дългосрочни и краткосрочни заеми и търговски кредити, отпуснати от чуждестранния инвеститор на инвестиционното предприятие;

• минус размера на неизплатената към 31.12. на отчетната година част от главницата по дългосрочни и краткосрочни заеми и търговски кредити, отпуснати на чуждестранния инвеститор от инвестиционното предприятие.

**Разходите за придобиване на ДМА** през отчетния период включват фактически извършените разходи за закупуване на земя и за изграждане на сгради, строителни съоръжения и конструкции чрез възлагане и по стопански начин, за доставка и монтаж на ДМА, за закупуване на машини, съоръжения, оборудване и транспортни средства, за геоложки и хидроложки проучвания, за проучвателни и проектантски работи, обслужващи строителството, и други разходи, свързани с придобиването на ДМА.

В обема на разходите за придобиване на ДМА не се включват текущите разходи по поддържане на наличните ДМА.

**Приложение**

**Таблица 1**

**Чуждестранни преки инвестиции1 в предприятията от нефинансовия сектор към 31.12. по икономически дейности**

|  |
| --- |
| (Млн. евро) |
| **Икономически дейности (А10)** | **Код по КИД - 2008** | **2020** | **2021** | **2022** | **2023\*** |
| **Нефинансови предприятия2** | **Общо** | **26884** | **28184** | **29376** | **32566** |
| Селско, горско и рибно стопанство | A | 58 | 71 | 77 | 84 |
| Индустрия (с изкл. на строителството) | B-E | 11622 | 12214 | 12817 | 13527 |
| Строителство | F | 645 | 500 | 452 | 446 |
| Търговия, транспорт, хотелиерство и ресторантьорство | G-I | 5917 | 6287 | 6932 | 7793 |
| Създаване и разпространение на информация и творчески продукти; далекосъобщения | J | 1905 | 2186 | 3210 | 4029 |
| Операции с недвижими имоти | L | 3279 | 3505 | 3640 | 3831 |
| Професионални дейности и научни изследвания; административни и спомагателни дейности | M\_N | 3354 | 3307 | 2090 | 2651 |
| Държавно управление; образование; хуманно здравеопазване и социална работа | O-Q | 36 | 34 | 30 | 42 |
| Култура, спорт и развлечения, ремонт на домакински вещи и други дейности | R-U | 68 | 80 | 128 | 163 |

\_\_\_\_\_\_\_\_\_\_\_\_\_\_\_\_\_\_

1 Данните са по текущи цени.

2 В обхвата на нефинансовите предприятия са включени всички сектори по КИД - 2008 с изключение на „Финансови и застрахователни дейности“, „Държавно управление“, „Дейности на организации с нестопанска цел“ и „Дейности на домакинствата“.

\* Предварителни данни.

**Таблица 2**

**Разходи за придобиване на дълготрайни материални активи1 по икономически дейности**

|  |  |  |  |  |  |
| --- | --- | --- | --- | --- | --- |
|  |  |  |  |  | (Млн.левове) |
| **Икономически дейности (А10)** | **Код по КИД - 2008** | **2020** | **2021** | **2022** | **2023\*** |
| **Общо** | **Общо** | **23157** | **23036** | **27522** | **33586** |
| Селско, горско и рибно стопанство | А | 1406 | 1719 | 2268 | 2239 |
| Индустрия (с изкл. на строителството) | B-E | 5378 | 5627 | 7140 | 9053 |
| Строителство | F | 1917 | 2137 | 2050 | 2393 |
| Търговия, транспорт, хотелиерство и ресторантьорство | G-I | 7516 | 5919 | 6937 | 7749 |
| Създаване и разпространение на информация и творчески продукти; далекосъобщения | J | 700 | 888 | 1222 | 1235 |
| Финансови и застрахователни дейности | K | 336 | 340 | 450 | 395 |
| Операции с недвижими имоти | L | 2223 | 2613 | 3087 | 3349 |
| Професионални дейности и научни изследвания; административни и спомагателни дейности | M\_N | 1127 | 1375 | 1660 | 2009 |
| Държавно управление; образование; хуманно здравеопазване и социална работа | O-Q | 2304 | 2073 | 2222 | 4509 |
| Култура, спорт и развлечения, ремонт на домакински вещи и други дейности | R-U | 250 | 345 | 486 | 655 |

\_\_\_\_\_\_\_\_\_\_\_\_\_\_\_\_

1 Данните са по текущи цени.

\* Предварителни данни